
(сиктса олӧм йылысь кык юкӧнса ичӧтик пьеса)
Ворсысьяс:
Гриш – 50-55 арӧса, жилета, кепкаа, саӧгъяса;
Öгрӧй – 53-55 арӧса, кузь юбкаа, нагрудника, юр чышъяна;
Вань – 24 арӧса, курткаа, дженьыд резина сапӧгъса;
Елен – 20 арӧса, платтьӧа, жилета да юр чышъяна;
Анӧй – 20-22 арӧса ныв Гриш гозъялӧн, джинсӧвӧй костюма
Микӧл – 55-60 арӧса, пинжака, уска, тшайкӧмъяса, ку шапкаа;
Палӧй – 55 арӧса, платтьӧа, нагрунника, юр чышъяна;
Марӧй – 50 арӧса, кузь юбкаа, джемпера, юр чышъяна;
Тоня – 45 арӧса, купайкаа, юр чышъяна, дженьыд чӧръя сапӧгъяса;
Тимӧй дед – 70-75 арӧса, уска-тошка, пинжака, бонзьӧм ку шапкаа, сапӧгъяса;
Педӧр – 50-55 арӧса, курткаа, картуза, тшайкӧмъяса;
Участкӧвӧй уполномоченнӧй Ильин – 25 арӧса, погона формаа.

Медводдза юкӧн
Коми удораса грезд. Керка пытшкӧс. Гортса кӧлуй: важ модаа шкап, сервант, лабич, стенын фотосерпасъяс, часі. Ен пель сын тыдалӧ Кристослӧн ӧбраз, восьса занавеса ӧшинь, шуйгасянь ыджыд жырйӧ пыран ӧдзӧс, а веськыдсянь – узьлан жырйӧ пыран ӧдзӧс, орччӧн нӧшта занавесалӧм нянь пӧжалан пач дор.
Сцена шӧрын сулалӧ пызан, гӧгӧр табуретъяс. Сэні жӧ пызан вылын красуйтчӧ самӧвар, чашкаяс, сакар доз да блюдӧ тэчӧма кӧлач. Пукалӧ кӧзяйка, пельпомӧ павкнитӧма ки чышъян.
Öгрӧй (видзӧдӧ ӧшиньлань, думыштчӧмӧн ӧтнас сёрнитӧ) Со и тулыс воис. Слава богу! А ӧд дас лун колис Ыджыд Лунӧдз. Да-а, югыд праздник! Ен отсӧгӧн да ас могӧн, гашкӧ, и олӧмнымӧс водзӧ сӧвмӧдыштам. (Чеччӧ табурет вылысь да Ен пельӧсӧ бергӧдчӧмӧн воча пернапасасьӧ). Прӧстит грека олысьясӧс!
Анӧй (восьтӧ узьлан жырсянь ӧдзӧс, петкӧдчӧ ныв халата, нюжмасьӧмӧн) Öй-йӧ-йӧ! Мыйкӧ быд вой понді вӧтасьны быттьӧ ыджыд гӧна звер менӧ уличаын быд пельӧссянь кыйӧдӧ, а ме повзьӧмысла эськӧ и кӧсъя пышйыны гортӧ да ог вермы, кокъясӧ оз нуны…(пуксьӧ пызан сайӧ орччӧн мамыскӧд да инмӧдчӧмӧн сылы пельпомсӧ малыштӧмӧн).
Ȍгрӧй (дӧзмӧм пырысь такӧдӧ) А тэ, вӧсьӧйӧ, этшаджык вой шӧрӧдз телевизор видзӧд. Асы, дас часӧдз узян, а сэсся лунтыр триньки-бринькиасянь. Ȍд кызь кык арӧса нин, цельнӧй невеста!
Анӧй. Мамӧ, тэ век менӧ сӧмын йитшкӧдан-пинялан. А кӧні уджавны, уджыс кӧ абу некутшӧм? Ме ӧд отсася тэныд: и гортса уджъяс вӧча, дзимляся, и куйӧд гидйысь петкӧда…
Öгрӧй. Тэ, донукӧй, ас кужӧмӧн олӧмтӧ лӧсьӧд. Но, нӧштаысь прӧбуйтлы велӧдчыны кӧнкӧ, кӧть кутшӧмкӧ профессия имеитны колӧ. 
Анӧй (сёрнитӧ няргӧмӧн). А таво непременнӧ ветла карӧ поступайтны ог ВУЗӧ, а педучилищеӧ. Гашкӧ, и артмас. Школаса аттестат менам бур да и помнита на предметъяссӧ.
Öгрӧй (синва чышкӧ чышъян помӧн) Но, мыйкӧ старайтчы! Со тай, Валер вокыд да Люся чойыд помалісны институтъясдӧ да каръясын олӧны и уджалӧны да семьяасисны… Öй-йӧ-йӧ, детяӧ, олӧмыс ӧд кокни оз овлы, аслыд колӧ тӧждысьны да зільны. Дерт, мыйӧн вермам ми, батьыдкӧд, отсалам. (киӧн индӧ) Прӧста сьӧлӧмӧ висьӧ тэ весна! Вай жӧ, чайтӧ ю да сёйышт, эстӧн картупеля йӧв да пӧжас.
Анӧй. Да, ме сӧмын йӧв юышта, а сэсся Вера дорӧ ветла отсасьыштны, сійӧ меным блузка вурсьӧ. А тэ этшаджык майшась. Ставс лоас бур! (сывйыштӧ мамсӧ).
Сы кості ывласянь пырӧны батя-пиа, сьӧраныс пыртӧны пестер, кӧні неуна кыйдӧс. Кыкнанныс пӧртчӧны вылыс паськӧм.
Öгрӧй (шыӧдчӧ нюмпыр, кокъясӧн тапӧдӧмӧн да киясӧн клапӧдӧмӧн). Чери кыйысьяс воисны
Батя-пиа, сюсь войтыр.
Гашкӧ пестер тыр ваисны,
Али сӧмын ӧти сир?
Ставӧн сералӧны
Вань (чуймӧмпырысь) А кыдзи тэ, мамӧ, тӧдмалін? И збыль, кыйдӧс шедіс, дерт, эз пестер тыр, но со кутшӧм сир! (Перйӧ пестерысь ыджыд сир) Крокодил кодь! Нӧшта на ӧтик налим. 
Анӧ чойыс воськовтӧ вокыс дорӧ да инмӧдчӧ чуньясӧн черилы
Анӧй. О-о-о! Да-а, чус крокодил кодь юрыс да пиньясыс!
Гриш. Но, тырмас, пырт пиӧ  чулан  черисӧ да вайӧ жӧ неуна сёйыштӧма ӧтлаын.
Öгрӧй (киӧн индӧ). Анӧ, самӧварсӧ пукты, кӧйдіс нин.
Кӧзяйка пызан вылӧ ваялӧ сёйӧд. Батя-пиа пукалӧны пызан сайын.
Кылӧ ӧдзӧсӧ тотшкӧдчӧм шы. Пырӧ нывбаба, суседка.
Палӧй. Нянь-сов, бур йӧз!
- Бур лун! (видзаасьӧны воча)
Öгрӧй. Лок, в сьӧйӧ! Лок, пуксьы пызан сайӧ. Буретш, ми ата сӧмын чукӧртчим кынӧм пӧткӧдны. Корам!
Палӧй. Зо, ми тай Сёмкӧд эськӧ сідзжӧ неважӧн завтракайтім. Но, ӧти тшай чашка позяс юыштыны. (пуксьӧ пызан сайӧ да здук мысти висьтасьӧ)
 Палӧй. (сьӧкыда лолыштӧ) А талун асывсӧ и смек и грек лоис. Яндзим и висьтасьны. Ме сӧмын петі картаӧ мӧс лысьтыны, а стена ортсысянь другысь миян понйыс, Шарикным, пондіс лёкнога омлявны. Да сэтшӧма, мый повзи да бӧр пыри гортӧ. Сэсся сёмлы висьталі, а сійӧ, гашкӧ, и думаайтіс, мый кӧинъяс поннымӧс джагӧдӧны да сьӧрсьыс ружйӧсӧ на босьтіс да пышйӧн дӧрӧм кежсьыс петіс ывлаӧ. (клапнитиіс киясӧн). Господьӧ! А, вӧлӧмкӧ, да Шарикыс сиалӧм капканӧ лапанас пырӧма. Тьпу! Сё лешакӧ! А коді нӧ вермис думыштны?
Вань. (нюмъялігпыр) Палӧй тьӧт, а ме ӧд кывлі асывнас понлысь омлялӧм шы. Ог гӧгӧрво, а коді нӧ керка пельӧсӧ капкансӧ сиалӧма?
Палӧй. Коді, коді! Лёнь пиным! Думсьыс сьӧдбӧж кӧсйӧма кыйны сам вылӧ. А тайӧ зверпиыс важӧн нин велалі карта гӧгӧрысь шыръястӧ кутавны. Но, мый сэсся татчӧ шуны?
Гриш. Нинӧм, нинӧм! Коркӧ Лёнь пиныд велалӧ кыйсьыны, батьыс велӧдас и сяммӧдас, ичӧт на детинаыс. Ме тай челядьдырйи коркӧ капканӧ пырӧм ручӧс кӧсйи ловъяӧн гортӧ вайны да мӧдыс сідзи тшапнитіс киӧс, мый ӧніяӧдз помнита дойсӧ.
Чуланысь локтӧ да пуксьӧ пызан сайӧ Анӧй. Пукалысьяс коді кыдзи чӧсмасьӧны.
Анӧй. (шыӧдчӧ) Регыд самӧвар пузяс.
Палӧй. Да! Öд тайкӧ эг вунӧд висьтавны юӧртӧм. Слӧбӧдаысь Микол Педӧр кулӧма аппендицит вӧсна. Эськӧ и нуӧдӧмны машинаӧн районнӧй больничаӧ, но лоӧма кутшӧмкӧ протонит да абу и вермӧмны спаситны.. 
Вань. Перитонит гашкӧ, а абу протонит? 
Палӧй. Ог тӧд, ог тӧд, детяӧ! Кыдз шуисны, сідз и ме висьтася. А ӧд эз на вӧв пӧрысь, ветымынысь водзӧжык сӧмын арлыднас. Тӧрыт дзебӧмны. Кыкнанпиыс вӧлӧмны. А ӧд кутшӧм рам да культурнӧй морт вӧлі. И школаын дыр учителялі. Царствие небесное! (пернапасасьӧ)
Öгрӧй (пернапасасьӧ). Да, со кутшӧм мортлӧн олан визь: талун олан, аски быран.
Гриш (пернапасасьӧ) Шуны нинӧм, бур морт вӧлі, лабутнӧй…
Анӧй чеччӧ да воськовтӧ вайны пузьӧм самӧвар. Сы кадӧ кыліс тотшкӧдчӧм. «Позяс-ӧ?»- пыранінсянь жырйӧ виччысьтӧг пласьткысьӧ морӧс вылӧ киясӧн водзлань пыксьӧмӧн. Мужичӧйяс отсалӧны кыпӧдчыны.
Микӧл (кыпӧдчӧм бӧрын дӧзмӧмпырысь) А сё егена гачӧ! Вот и йӧз серам! Ин ӧбессудитӧ, бур войтыр! Асы, нойкӧтіыс вывті ыджыд кокам да крукаси тай тагӧсӧ! А вот и!
Гриш. Лок, лок, микӧлӧ! Эн доймы кӧть?
Микӧл. Да иг, иг! (киын кутӧ тупляс)
Гриш. Лок пуксьы пызан сайӧ. Буретш сӧмын пузис самӧвар! (сулалӧ орччӧн Микӧлкӧд пызан водзын)
Микӧл (мыччӧ тупляс). Гришӧ, ата вайи ккӧр кысъяс, коркӧ тай юасьлін, мый бонзисны кысъясыд лызьясын. Пызьдінысь свӧяк мӧдӧдіс.
Грищ (босьтӧ тупляс, разьӧ да видлалӧ нюмпырысь кысъясдӧ). А бур эськӧ, Николай Адрианович, да ӧд тӧв кадыс нин колис. Ывлын тулыс, пӧтіч виялӧ. (довкйӧдлӧ юрнас).
Микӧл. Но, мед, локтан тӧв  кежлӧ сгӧдитчас. 
Гриш. Бур, бур, мый абу вунӧдӧмыд. Пасибӧ! Но, вай жӧ пуксьы сэсся пызан сайӧ. (тапнитӧ пельпомас гӧсьтлы)
Анӧй. Мамӧ, но ме ветла Вера дорӧ. Ме регыд бӧр локта.
Öгрӧй (ӧлыштӧ киӧн) Ветлы, ветлы, да эн дыр кежлӧ. Талун миян тэкӧд уна удж на колӧ вӧчны.
Анӧй пасьтасьӧ да петӧ ывлаӧ. Пызан сайын чӧсмасьӧны сёян-юанӧн.
Микӧл. Тӧрыт рытбыд телевизор видзӧді, а сэсся вугыр босьтіс да эг и лэччыв дышалӧм кузя пывсянӧ мыссьыны. Юр эжӧ килльӧсь тӧвбыд да ог и вермы мездыссьны.
Палӧй (серӧктӧ) А-а-а! Чӧ, асы телевизор пыр быд лун реклама петкӧдлӧны куш сітана нывъяс, кутшӧм кремӧн да шампуньӧн колӧ юртӧ мыськыны. Босьт да закажит налысь! А-ха-ха! (ставӧн сералӧны). Мед куш сітанаяс и ваясны тэныд на дом!
Микӧл (серампыр) А закажита-кӧ менам пӧчӧ юрсиӧс нетшкас да нӧшта на и сылысь, коді вайис шампуньсӧ! А-ха-ха! Но, Палӧй, шуан, так шуан!
Öгрӧй  (такӧдӧмӧн) Микӧлӧ, ачыд, гашкӧ, кывлін, мый пӧль=пӧч веа кунваӧн мыськины юрнысӧ, вӧдзнас ни майтӧг, ни шампунь эз вӧв. Вунӧдін-кӧ, висьтала кыдз кунвасӧ вӧчны. Ведра мында шоныд ваӧ гудрав кружка мында пӧим, а лун-вой мысти татшӧм ваӧн сійӧс шонтӧм бӧрти, позяс нин мыськыны юртӧ. И тадзи ӧтчыд-кыкысь. Всё, килльыд вошӧ!
Микӧл. Но, егена гач , да ӧд и збыль тадзи позяс. (чуньӧн вывлань вӧрӧдӧ).
Но здук мысти мужичӧйкутчысьӧ юрӧ, сувтӧ кок йылӧ, аттьӧлӧ и пондӧ пасьтасьны.
Микӧл. Пӧра гортӧ, чус вунӧді, ме ӧд пыран ӧдзӧссӧ томналі, а керка пытшкын пӧчӧ колис ӧтнас. Бара ӧддьӧджык колӧ тэрмасьны. Ещӧысь пасибӧ да став бурсӧ! (тэрыба пэтӧ керкаысь).
Гриш. Шапкатӧ вунӧдін, Микӧлӧ!
Öгрӧй.  Эз кыв, эттшӧс.
Палӧй. (сералӧ). Но и Микӧл! Öні пӧчсӧ томналӧма гортас, тӧрыт дышалӧм кузя пывсянӧ абу петалӧма, воддзялунӧ гуляйтысь понъяс гачсӧ косялӧмны, а сыӧдз юкмӧсӧ ва босьтігӧн черсӧ уськӧдӧма… и век сыкӧд быдкоя лоӧмторыс артмӧ.
Вань. У-уф! Но и сӧвті, пӧті! Пасибӧ, мамӧ! Мӧда паччӧрын куйлышта, шойччышта. (чеччӧ пукаланінысь да воськовтӧ шойччыны).
Öгрӧй. Водлы-водлы, пиӧ! Со узьӧм эн тӧдлы тавой. Бӧрти рытланьыс пес-ватӧ вӧчан. Шойччы, шойччы…
Öдзӧс сайын кылӧны шыяс. Воссьӧ пыран ӧдзӧс. Мужичӧй киӧд кутӧмӧн мырдӧн пыртӧдӧ оланінӧ нылӧс, коді бӧрдӧ.
Педӧр. (скӧрпырысь). Извеняйтӧ, кӧзяин и кӧзяйка! Но ме локті нылӧкӧд тіян дорӧ кортӧг. Войбыд нылӧ бӧрдіс и талун лунтыр шогалӧ, весиг оз сёрнит. А тӧрыт рытбыд тіян пиныдкӧд кадсӧ коллялӧмны. А-ну! Кӧні Ваньныд? Кӧсъя кывзвны, мый сійӧ голяс и мый лоӧма менам Ленакӧд, кутшӧм надур вӧчӧма? Кӧні? (чабырсӧ петкӧдлӧ). Ме юрсӧсылысь босьта, лёктор кӧ вӧчӧма!
Пызан сайысь пукалысьяс сувтӧны синъяс шаргӧдӧмӧн.
Гриш. Фёдор Яковлевич! Тэ вай ланьтышты и вай бура, спӧкӧя сёрнитам. Честнӧ шуны, ме пока нинӧмсӧ ог гӧгӧрво. Лок, пуксьы пызан сайӧ либӧ лабич вылӧ да спӧкӧя висьтав, мый лоис.
Педӧр. Да мый висьтавны, мед Ваньыд висьталас, кыдзи ӧбидитӧма нылӧс!
Гриш (гораа) Ваньӧ, нолы лок! Кӧні тэ?
Полӧмпырысь ӧдзӧс сайысь мыччысьӧ Вань. Скӧрмӧм Педӧр кӧсйӧ уськӧдчыны, медым кучкыны том мужичӧйӧс, но нылыс горзӧмӧн да бӧрдӧмӧн, киясӧн паныд сувтӧмӧн, оз лэдз батьсӧ матыстчыны Вань дорӧ.
Елен (кияс паськӧдӧмӧн воча батьыслы) А сё любӧй., батьӧ, Ваньыс ӧд нинӧмӧн абу мыжа. Миян ас костын нинӧм лёк эз вӧв, сӧмын сывъясьлім да окасьим. Ме сылы кажитча, и сійӧ меным любӧ! 
Вань (воськовтӧ Педӧрлань) Фёдор Степанович! Мыйысь тадзи скӧраланныд? Да, ми Ленакӧд ёртасям и ме сійӧс радейта! Мыйнӧ тані лёкыс? Сійӧ верстьӧ ныв, ачыс решайтӧ, кыдзи водзӧвылӧ олӧм артмӧдны. 
Öгрӧй (кияс морӧсӧ инмӧдӧ) Господьӧ! Ваньӧ, а мый нӧ ай-мамыдлы водзжык эн висьтась?
Педӧр (шыӧдчӧ нылыс дорӧ) Дугды! Ин бӧрд! (видзӧдӧ Гришлань да вӧрӧдӧ чуньӧн) Ме, дерт, ог тӧд, мый том йӧз костын лоӧма либӧ вӧлӧма, но позоритны нылӧс да менӧ ме некодлы ог позволит! А радейтӧны-кӧ ӧта-мӧднысӧ, колӧ висьтасьны!
Гриш. Фёдор Степанович! Ме сідз жӧ медводдзаысь кыла, мый менам пиӧ да тэнад нылыд ёртасьӧны, найӧ абу нин челядь и гӧгӧрвоӧны ставсӧ. Но, тэ татчӧ локтін кыдз гӧсть, а кӧзяиныс тані ме. А ӧні кыш керкаысь да скӧрав ас гортад! Марш! (индӧ киӧн ӧдзӧслань)
Педӧр нылыскӧд петӧны чӧв.
Палӧй. Но, пасибӧ, Öгрӧй,  ме муна жӧ гортӧ, дыркодь нин гӧстита. (пасьтасьӧ и петӧ)
Гриш (пуксьӧ пызан сайӧ) Лок, пиӧ, пуксьыв мекӧд орччӧн, висьтась, мый тіян костын Ленакӧд и мыйысь ми мамыдкӧд ӧбязанӧсь кывзыны кодӧскӧ да видзӧдны татшӧм «цирк». А ӧні висьтав, «как на духу»!
Вань (пуксьӧ паныд батьыслы) Да, мый висьтавны? Ми Ленакӧд арсянь нин паныдасям. Кӧсъям ӧтлаасьны, семья артмӧдны. Меным нин кызь нёль арӧс, а абу дас нёль!
Öгрӧй. (синваасьӧ) Господьӧ! Да ӧд гусьӧн оз ёртасьны, татшӧм кӧ тіян костын сурьёзнӧй думъяс!
Гриш. Ваньӧ, гӧтрасьны ыджыд сям оз ков, а вот семья кутны колӧ, а нӧшта на и вежӧр, и сям, и кывкутӧм. А сэсся и кӧнкӧ овны колӧ, дерт, гожӧм кадӧ позяс дедыдлысь керкасӧ дзоньтавны: вевтсӧ вежны, пач выльпӧв тэчны, оланін пытшкӧссӧ кышны… Да вӧлисти позяс и гӧтрасьны. Думышты пиӧ. 
Вань. Да ме нин думайті и эг ӧтчыд. И дедӧлысь керкасӧ эськӧ отсаласны менам ёртъяс дзоньтавны, позяс сэні овны. Но вот кыдзи гӧгӧрвоана йитӧд корсьны Фёдор Степановичкӧд? Ог тӧд!
Öгрӧй. Но, вай ж  батя-пиа мыйкӧ думайтӧ, а меным колӧ вурсьыштны. (воськовтӧ узьлан жырӧ)
Другысь пырӧ гортас Анӧй.
Анӧй. (гораа горзӧ) Öй-йӧ! Пӧжар! Пӧжар! Тоня тьӧт керкасянь тшынасьӧ! Пӧжар! 
Мужичӧйяс чеччӧны да пышйӧны уличаӧ. Öгрӧй  найӧс бӧрти. Здук мысти мужичӧйяс бӧр пырӧны. 
Гриш (скӧра) Но, сё матьӧ! Но и Тоня, йӧй тор! Кыдзнӧ позьӧ вина вийӧдан аппарат би вылӧ кольны! Тьпу! Со и ӧзйӧма, бур мый абу керка  пытшкын! Но и Тоня! Нэм чӧж ас карӧм вина вийӧдчӧ, а путьыс абу! А ӧзйисны кӧ керкаясным?
Мама-ныла кутчысьӧмӧн сувтса кывзӧны кӧзяинӧс.
Öгрӧй. Гришӧ, но эн скӧрав! Мый-а нинӧмторйысь гындан быттьтӧ вурун тупыль. Бипур кусӧдінныд, но и бур, абу ӧд гожся кад.
Пырӧ Тоня, пошиктӧ, чужӧмыс саасьӧма, кинас морӧсӧ тапкӧдӧ…
Тоня. Прӧститӧ, дона суседъяс, тайкӧ пӧжар эз ло! Мыжа ачым, кӧсйи гусьӧн вийӧдыштны праздник кежлӧ…
Гриш. Тоня, тэ век висьтасян гусьӧн, а мыйыськӧ став сиктсаыс тӧдӧ, кор тэ вийӧдчан. Бипур ӧзтӧмыд чус карта дорын, ачыд мунӧмыд, тадзи оз позь!
Тоня. Да ӧд сӧмын тшук кежлӧ пыралі гортӧ пӧсудала т тайкӧ сы кості пакӧсь эз артмы! Господьӧ! Но, вайӧ жӧ, бур войтыр, эн дивитӧ. Пасибӧ, мый кусӧдӧмныд.
Нывбаба петӧ керкаысь.
Öгрӧй  (чукӧстӧ нывсӧ) Анӧ, лок, отсалан вурсьӧм эштӧдны. 
Мама-ныла пырӧны узьлан жырйӧ.
Гриш. Ваньӧ, а бур пи, ва катав да пывсян ломты, а ме сы кості черисӧ кырйышта да чӧскыд чери ва ужин кежлӧ пуа.
Вань пасьтасьӧ да петӧ уличӧ, а Гриш пырӧ чуланӧ. Помасссьӧ шылад. Тупкысьӧ занавес.
Мӧд юкӧн.
Ворсӧ шылад. Воссьӧ занавес.
Бӧрладор сцена вылын потшӧс, гӧрӧм муяс, керка пельӧс, струба «журавль». Шӧрин веськыдын кык скамля (торйӧн). Ворсӧ сиктса шылад.
Сойбердӧ ведраяс босьтӧмӧн боксянь локтӧ струбалань Палӧй, коді паныдасьӧ воча локтысь нопъя нывбабакӧд.
Палӧй (пуктӧ ведраяс струба бердӧ). Бур лун, Машӧ! Кытчӧкӧ нин удитӧмын шутьовтлыны, ӧнтай на ӧшинь пыр казявлі, мый кильчӧ чышкан.
Марӧй. (повзьӧмла клапкӧ кимодзӧн) Кутшӧм нин бур лун? А восьӧйӧ, верит кӧть ин верит, а висьтала кыдз Ен водзын. Ветлі Пиля Сандыр дед дорӧ, эськӧ думсьым важ вӧв куйӧдла, медым кабачки киськавны вына ваӧн. А таӧдз ми нин сыкӧд сёрнитлім да сійӧ шуліс: «Сета кӧть мешӧк тыр». Вот, но кывзы водзӧ (висьтасьысь инмӧдчӧ кимодзӧн Палӧйлы морӧсас) Локті, гортас пыралі, шыасьлі – некод абу. Сэсся петі бӧр ывлаӧ да воськовті карта пыранінлань. И мый ме аддзи? Он верит! Дед куйлӧ джодж вылын, кияс пуктӧма морӧс вылӧ, кокъяссӧ тупкӧма кос куйӧдӧн и быттьӧ оз лолав. Ме гораа шыӧдчылі, а сійӧ весиг эз рапнитлы! Ог тӧд, мый вӧчны, колӧ юӧртны администрацияӧ. Вай жӧ, мыйкӧ колӧ вӧчны! (клопкӧ кык кимодзӧн). Йӧзӧс колӧ кыпӧдны, чукӧртны да мед свидетельясӧн лоасны….
Палӧй. Тэ медводз дугды паникуйтны! Дугды! Гришӧс корны колӧ, сійӧ тӧлка мужичӧй, а сэсся Дусяӧс, сійӧ ветеринарӧн пӧшти дас вит во уджавліс. Майбыр, пыр тӧдмалас, кор мортыс кувсьӧма. Та-ак! Та-ак! (кияссӧ гыркас пыкӧмӧн тапӧдӧ ӧти кокӧн)
Тыдовтчӧны локтысьяс – Гриш да Öгрӧй, кыскӧны тележка тыр кӧлуй.
Марӧй.  Да со локтӧны Гриш гозъя! Но вот, медлым и решитам! 
Гриш да Öгрӧй пуксьӧны шойччыны скамля вылӧ.
Гриш (пӧрччӧ кепкасӧ да соснас чышкӧ ньылӧмысь кымӧс вывсӧ) Но, мый, бабаяс, кодӧсъя изанныд?
Нывбабаяс воськовтӧны гозъялань.
Палӧй. Григорий Яковлевич, тэнӧ вӧлисти казьтылі, и вот кутшӧм помка серти… Ö-ӧ-ӧ! Нолы, Марӧйӧ, нӧшта висьтав, мый аддзылін да бура висьтав, а ин нямлит! (индӧ чуньӧн. Ачыс пуксьӧ скамля вылӧ). 
Марӧй. (Гришлы морӧсас инмӧдчӧмӧн чуньнас). Со, кывзӧй. Ветлі думсьым кос вӧв куйӧдла Пиля Сандыр дед дорӧ да аддзи сійӧс куйлӧмӧн карта джодж вылын. Кокъясыс куйӧд чукӧр пытшкын, а ачыс гатшмоз пласькысьӧма да оз лолав. Ме не гораа шыӧдчылі, но дед «шер-пер» эзвӧч! (пуксьӧ скамля вылӧ орччӧн Палӧйкӧд) Но, мый вӧчны?
Гриш. (гыжйыштіс банбоксӧ) Да-а-а! Колӧ ветлыны, тӧдмавны, мый лоӧма морткӧд! Мӧдімӧ ставӧн!
Палӧй. А дерт, быть колӧ. Господи помилуй!!
Öтлаын мунӧны сцена сайӧ, а ведраяс кольӧны скамля дорӧ. А мӧдар сценасянь киясӧн кутчысьӧмӧн радпырысь петкӧдчӧны Вань да Елен. Том мужичӧлӧн пельпом вылын кӧрт зыр да куръян.
Елен. Ваньӧ, ме мудзи, пуксьылам шойччышны!
Вань. А вай бара, ме ачым асы ньылӧді (киӧн сывйыштӧ нылӧс пельпомӧдыс). Бур, мый помалім талун лӧп весавны му вылысь, ӧд аски некор сэсся, колӧ пес карны кайны. Да и поводдяыс на вермас вежсьыны, со кыдз кымӧртчис.
Елен да Вась окасьӧны. Гусьӧн боксянь кыйласьӧ Тимӧй дед, сэсся тотшкӧдӧ бедьнас скамляӧ. Том войтыр шайпаймунӧны окасигӧн.
Тимӧй дед (сералӧ). Но мый, вӧрса гулюяс, повзинныд? Но, извиняйтӧ, пӧрысьжынӧйӧс! Коркӧ ӧд и ачым крепыда окасьлі! А коръя нӧ, дитеясӧ, гижсянныд? (пуксьӧ скамля вылӧ).
Вань (нюмъялӧ) Дедӧ, коркӧ сентябр помын. Кыдз дзикӧдз выльмӧдам керканымӧс, сэки и гижсям!
Елен (нюмпырысь) Зо, ин водзвыв бакъяв! (тапнитӧ кимӧдзӧн Ваньлы пельпомӧ)
Тимӧй дед. Бур, бур! Молодечъяс! Асы, деревняын том войтырыс эз коль, быдӧн карӧ да мукӧдлаӧ старайтчӧ мунны да корсьны бур олӧм. А ӧд чассьӧыс чужанінын, тані рӧдвужыд, тані тэ кӧзяин, а сідзкӧ тэныд видзны да сӧвмӧдны ас му. Да-а! Асы тай, олӧмыс кыдз вежсис. Думын эз вӧв, мый деревня сэтчӧдз гӧльмас, мый кӧдза муяс пырзясны да гортса скӧт оз пондыны видзны… Со ӧтлаасянныд, ме тіян козьнала ай-мамлысь на гӧр, зэв ладнӧй, коркӧ на менам дедӧ дорлӧма. 
Кылӧны гӧлӧсъяс. Водзын локтӧ Гриш да ырзьӧмысла юрнас шенасьӧ да Марейӧс лыддьӧдӧ.
Гриш. Да ӧд, гашкӧ, мортыслы лёк лоӧма? Позис да и колӧ вӧлі чуксавны, киӧн тапӧдны, садьмӧдны… Но унмовсьӧма пӧрысь морт, а тэ катша моз му пасталаыс нин юӧр лэдзӧмыд, мый кулӧма. Тьпу!
Вань да Елен чеччӧны пукаланінысь, а воысьяс пуксьӧны.
Тимӧй дед. Мыйкӧ тай шум да зык, али мый?
Гриш. А мый, бабаяслы, небось кужасны вом песны. Асы, Сандыр дедӧс нин тайкӧ дзебны лӧсьӧдчӧны Марей кайӧмыс. Тьпу! Йӧз серам! 
Виччысьтӧг матыстчӧ войтыр дорӧ погона морт.
Участкӧвӧй. Чолӧм! Здравствуйте, люди добрые! 
Деревняса олысьяс воча виддзаасьӧны.
Тимӧй дед. А тэ нӧ, детяӧ, коми али роч?
Участкӧвӧй (нюмпыр). Да как сказать? И роч и коми. Коми кыв гӧгӧрвоа, но ог бура куж сёрнитны.
Тимӧй дед (мудера ногӧн) Ме ас деревняын комын во сайын медбӧрысь акддзылi погона мортӧс, а тэ кодi лоан?
Участкӧвӧй. Я –тiян участкӧвӧй уполномоченнӧй лейтенант полиции Ильин Владимир Ильич. Локтi по делу.
Палӧй. А мый, кутшӧм татшӧм делӧ кузя? Миян танi «тиш да гладь». Асы, думайтiм Сандыр дед кувсьӧма, а сiйӧ ловъя – «стрӧн да брӧн»! Правда, тӧрыт Мить Петырлӧн пӧрысь понйыс Бусикыс кувсис, коньӧр, могутаыс бырис. Борис Ниналысь важмӧм ӧграда пельӧссӧ чуктӧдӧмны, так сiйӧ аслас нукъясыс ворсӧмны да пӧрӧдӧмны. А сэсся нинӧмыс миян эз лолы. Олам ас ногӧн, кыдз вермам….
Участкӧвӧй (кинас вӧрӧдӧмӧн) Энлӧй, энлӧй! Ме заявление кузя А.Н.Обрезковасянь, кодi  гижӧ, мый жугӧдлӧмны амбарсьыс томансӧ да гуӧмны кӧлуй. Мне сейчас надобно, кӧнi олӧ заявительницаыс да разберитчыны.
Ӧгрӧй (сералӧ). Но-о! Тай  Ангелина Николаевна кӧ сiйӧ весиг гижны оз куж, сӧмын кырыпас вермӧ пасйыны да и, коньӧр, синъясӧн зэв омӧль, провожатӧйтӧг уличаӧ оз петав, кӧкъямысдас ӧкмыс во таво тырис. Да и ай-мамыслӧн кумыс важӧн нин оз туй, сӧмын шыръяс олӧны, абу на и томана да нинӧм сэнi оз видзны.
Палӧй (чуймӧмпырысь) Ангелина тьӧтлӧн нылыслы ме векджык письмӧяс гижла… Тай. Кодкӧ сӧрис! Вы разберитесь, товарищ участковый!
Марӧй. А гашкӧ и Надя моньыс нарӧшнӧ надур вӧчис? Сiй ӧ ӧд зэв ас ныра да кузь кыла, прӧста, матушкаыскӧд оз ладмы. Веськыда кӧ шуны, стӧча ог тӧд, но вит во нин оз волы  прӧведайтны Ангелина Николаевнаӧс.
Участкӧвӧй. А кӧні моньыс олӧ? 
Марӧй. Сійӧ райцентрын олӧ, уджалӧ вузасьысьӧн кутшӧмкӧ лавкаын. Ачыс ён, тушаа да гӧгрӧс мыгӧръяса (сувтса петкӧдлӧ ас вылын)
Ставӧн сералӧны.
Участкӧвӧй. Вообщем, получается ложная информация? А может, кто покажет мне дом Ангелины Николаевны?
Гриш. (ӧлыштӧ киӧн) Ваньӧ, нолы, Ленакӧд ветлӧ, петкӧдлӧ оланінсӧ участкӧвӧйлы!
Участкӧвӧй. Ну, спасибо, аттьӧ, и до свидания, люди добрые!
Вань, Елен да участкӧвӧй  мунӧны сцена сайӧ. Сцена вылӧ петӧны Микӧл да нукыс.
Микӧл. Менам нук Слава, талун мамыскӧд гӧсти воисны. Слава, поздоровайся с людьми!
Слава (яндзимпырысь) Здравствуйте! Меня зовут Слава!
Микӧл. Куим во эг аддзыв и кыдзи быдмӧма. Дас нёль арӧса нин. Жаль, коми кыв оз тӧд. Век пиӧлы да моньлы шуа, меся, торканныд детинаныдӧ карса олӧмын, ичӧтысянь колӧ велӧдны уджӧ да мед ми дорын деревняын быдмас, сэки и ордпу тӧдмалас… А-а, мый нин шуны! (ӧлыштӧ кинас). А мыла эськӧ, ёртъяс чукӧртчӧмныд?
Гриш. Да со вот думайтчам, кыдз страдна восьтыны. Ӧтикӧ, кодi пондас турун карны? А мӧдкӧ, кодлы турунсӧ заптыны, кор нёль олысь сӧмын кӧзаяс видзӧны, ӧтик семья – мӧс, да ӧтик семья – вӧв. Вот кӧнi шӧр могыс сиктса олысьяслӧн, а власьтлы весьшӧрӧ! Налӧн асланыс олӧм, а миян сiдзжӧ асланым. Вот и артмӧ, мый ми олам ӧти му вылын, но олам торйӧн.
Ӧгрӧй. Николай Дмитриевич, иг на эськӧ сёрнитӧ страдна йылысь, но, дерт, быдӧн ас пытшкын думайтӧ. Деревняӧ воис участкӧвӧй милиционер мог серти, быттьӧ кодiкӧ кодлыськӧ кум петкӧдӧма. Да тайӧ пустӧй тор! (ӧлыштiс киӧн).
Микӧл. Таво ми Параськӧд, да со нук на отсалас, пондам турун заптыны. Кӧза кутам видзны… Слава, ну-ка, где твой фотоаппарат?
Слава. Деда, здесь, в кармане, (тапкӧдӧ киӧн зептӧ).
Микӧл. Давай-ка нас, внучок, сфоткай на память да потом обязательно фотографии всем вышлешь по почте. Войтырӧ,  ӧтувъя чукӧрӧ юкӧртчӧ (киясӧн ӧласьӧ)! Палӧй. Энлӧ, энлӧ! Асы, нӧшта йӧз локтӧны!
Марӧй  Ӧ-ӧ-ӧй! Пышйӧн, тэрыба! (ӧлалӧ киӧн).
Микӧл (сывйыштӧ пельпомӧд нкусӧ). Помни, внучок, твоя история начинается с этой деревни, ибо здесь твои родные корни!
Здукъяс мысти чукӧртчӧны ставӧн.
Микӧл (ӧлыштӧ киӧн) Давай, внучок!
Слава. Внимание! Все улыбнулись! Готово! Снято!
Тупкысьӧ занавес.
 Алексей Вурдов, гижысь.
